 لاهور (ويب ڊيسڪ) پوليس پاران عدالت ۾ پيش ڪيل رپورٽ ۾ اداڪار محسن عباس کي سندس زال کي ڌمڪيون ڏيڻ ۽ پسٽل  تاڙڻ ۽ جي قلمن تحت ڏوهاري قرار ڏنو  آهي. ايڊيشنل سيشن جج لاهور عظيم شيخ اداڪار محسن عباس حيدر خلاف سندس گھرواري فاطمه سهيل طرفان ڌمڪيون ڏيڻ ۽ امانت ۾ خيانت ڪرڻ جي درخواست تي ٻڌڻي ڪئي. عدالت جي روبرو ڊفينس سي ٿاڻو پوليس جي جاچ آفيسر مڪمل پوليس رپورٽ پيش ڪئي. جنهن ۾ محسن عباس کي زال کي ڌمڪيون ڏيڻ جي قلمن تحت ڏوهاري قرار ڏنو ويو جڏهن ته گھرواري تي پسٽل تاڙڻ ۽ امانت ۾ خيانت جا قلم  پوليس خارج ڪري ڇڏيا. جاچ آفيسر جي رپورٽ کان پوءِ اداڪار محسن عباس جي وڪيل ڌمڪيون ڏيڻ جي قلمن ۾ عبوري ضمانت جي درخواست واپس وٺڻ جي اپيل ڪئي ۽ عدالت کي ٻڏايو ته اهو معمولي جرم آهي جنهن ۾ عبوري ضمانت جي درخواست جي ضرورت ناهي. عدالت محسن عباس جي وڪيل جي اپيل کي منظور ڪندي ضمانت واري درخواست اڪلائي ڇڏي. محسن عباس پيشيءَ جي موقعي تي صحافين سان ڳالهائيندي چيو ته مون کي افسوس ٿيو ته فلم انڊسٽري ۽ ميڊيا سان واسطو رکندڙ ماڻهن عورت کي روئيندي ڏسي هن جي ڳالهه تي يقين ڪري ورتو. جن ماڻهن مون کي ذهني اذيت ڏني. هاڻ اهي ٻاهر اچن ۽ ٻڌائين هاڻ انهن جو ان بابت ڇا چوڻ آهي. محسن عباس ماڊل نازش جهانگير سان  شادي جي خبرن کي رد ڪندي چيو ته اها به مون خلاف هڪ سازش آهي. هي به ڏسي سگھو ٿا:محسن عباس خلاف ايف آءِ آر داخل واضح رهي ته گذريل مهيني محسن عباس حيدر جي گھرواري فاطمه سهيل پنهنجي مڙس تي الزام مڙهيو هو ته هن کي تشدد جو بڻايو آهي. سماجي رابطن واري ويب سائيٽ فيسبڪ تي محسن عباس حيدر جي گهرواري فاطمه سهيل هڪ پوسٽ شيئر ڪئي ھئي جنهن ۾ هن لکيو هو ته ظلم برداشت ڪرڻ به گناهه آهي! جنهن کانپوءِ هن پنهنجو تعارف ڪرائيندي لکيو هو ته منهنجو نالو فاطمه آهي، مان محسن عباس حيدر جي گهرواري آهيان ۽ اها منهنجي ڪهاڻي آهي. 
 